Eksonyymi

**Eksonyymit** ovat vakiintuneita sovinnaisnimiä, joita käytetään vastineina muunkielisille tai kohdemaansa kielissä toisin kirjoitetuille paikannimille, ihmisryhmien tai kielten nimille. Eksonyymin vastakohta on endonyymi. 

## Eksonyymien tyypit ja synty
Eksonyymit ovat usein keskeisten maantieteellisten paikkojen, esimerkiksi valtioiden (esimerkiksi *[[Kiina]],* kiinaksi *Zhōngguó* (中国), tai *[[Georgia]],* jonka georgiankielinen nimi on Sakartvelo, საქართველო), tärkeiden kaupunkien (esimerkiksi suomessa *Tukholma, Hampuri, Lontoo*) tai muiden huomattavien kohteiden (esimerkiksi *[[Alpit]], [[Tonava]])* nimityksiä.  

Mailla, kansoilla ja niiden kielillä on usein naapurimaiden kielissä vanhat, vakiintuneet eksonyyminsä, jotka poikkeavat näiden kansojen itse käyttämistä nimityksistä. Esimerkiksi suomeksi naapurikansoja kutsutaan perinteisesti nimillä *venäläiset* (eikä *russkie,* русские; nimi *Venäjä* liittynee slaavilaiseen ”vendien” heimonnimeen), *ruotsalaiset* (liittyy alkuaan skandinaaviseen ”soutajaväen” nimitykseen, joka esiintyy myös maakunnannimessä *[[Roslagen]]*) ja *virolaiset* (liittyy Koillis-Viron Virumaan maakunnan nimeen). Latviaksi taas Viro on *Igaunija,* Etelä-Viron muinaismaakunnan Ugandin mukaan. Jotkin kansat tai ihmisryhmät tunnetaan useimmissa muissa kielissä eksonyymillä, jota käytetään laajemmin kuin tämän ryhmän itse käyttämää nimitystä. Esimerkiksi suomalaisista käytetään hyvin monissa muissa kielissä alkuaan germaanista *finn*-nimitystä, unkarilaiset, jotka itse tunnistautuvat nimellä *magyarok*, tunnetaan useissa muissa kielissä eksonyymillä, joka perustuu turkkilaisperäiseen heimonnimeen *on-ogur*. 

Eksonyymit ovat usein vieraskielisten nimien äänteellisesti kohdekieleensä mukautettuja versioita (esim. *Stockholm > Tukholma, London > Lontoo*). Ne voivat olla myös osittain *(*'Uusi Etelä**-Wales, **Sisä*'-Hebridit)* tai kokonaan käännettyjä *(Nederland > Alankomaat, Österreich > Itävalta).* Jotkin vakiintuneet eksonyymit (kuten edellä mainitut *Viro* ja *Venäjä*, tai alkuaan *[[Saksi (alue)|Saksiin]]* viitannut *Saksa*) perustuvat alkuaan aivan eri nimeen kuin vastaava endonyymi. 

## Eksonyymien käyttö ja nimistöpolitiikka
Yhdistyneiden kansakuntien paikannimikonferenssit ovat suositelleet eksonyymien välttämistä ja vähentämistä, sillä yhtenäinen paikannimistö helpottaa kansainvälistä yhteistyötä. Joidenkin eksonyymien, etenkin kansojen ja ihmisryhmien nimitysten, käyttöä on vastustettu myös poliittisista syistä, esimerkiksi siksi, että niiden katsotaan heijastavan rasistisia tai kolonialistisia ajattelutapoja. Turkki on vuodesta 2022 lähtien vaatinut, että muissakin maissa käytettäisiin maan nimestä turkinkielistä muotoa *Türkiye*. Ukrainan hallitus on toivonut, että maan pääkaupungin nimestä käytettäisiin ukrainankielistä muotoa *Kyiv* eikä venäläistä muotoa *Kiev.* Tässä tapauksessa voidaan ajatella, että suomalaisen perinteisen sovinnaisnimen *[[Kiova]]* käyttö ilmentää Suomen ja Ukrainan vanhoja yhteyksiä ja on siten positiivinen ele. 

## Katso myös
* Luettelo Suomen paikannimien latinankielisistä eksonyymeistä
* Luettelo Ahvenanmaan suomalaisperäisistä paikannimistä ja sovinnaisnimistä

## Lähteet

## Aiheesta muualla
*